ועדת הפנים והגנת הסביבה, כנסת 20, פרוטוקול מספר 621, 2018-05-14 12:00

יואב בן צור: אמרת דקה.

יואב קיש: כן.

יואב קיש: עכשיו נשארה חצי דקה.

יואב בן צור: מי הגיש את הרביזיה?

יואב קיש: יעל כהן-פארן.

יעל כהן-פארן: רצתי מוועדת החוקה.

יואב קיש: בבקשה, תנמקי את הרביזיה.

יעל כהן-פארן: צהריים טובים.

יעל כהן-פארן: אני חושבת שההחלטה להעביר את הדיונים בנושא המסתננים מבקשי המקלט לוועדה חסויה, היא קודם כל לא ברורה, היא תמוהה.

יעל כהן-פארן: הרי היום ברור שכבר ירדו מהסיפור של גירוש למדינה שלישית, שזה היה הנימוק, להבנתי, החיסיון של המדינה השלישית, מדוע צריך דיונים מסווגים בכנסת.

יעל כהן-פארן: ירדו מזה, נגמר.

יעל כהן-פארן: מתווה הגירוש כרגע לא רלוונטי.

יואב קיש: כרגע.

יעל כהן-פארן: אין מדינה שלישית, לא מסתירים את זהותה של המדינה השלישית.

יואב קיש: כרגע.

יעל כהן-פארן: כן, כרגע.

יעל כהן-פארן: אתה כרגע פתחת את הוועדה.

יעל כהן-פארן: אם יחזור להיות רלוונטי, תפתח את הוועדה.

יעל כהן-פארן: אני בחשש מאוד מאוד גדול.

יעל כהן-פארן: אדוני היושב-ראש, כמי שלא משתתפת בוועדות חוץ וביטחון, שיש שם יותר ועדות משנה – בוועדות משנה מסווגות, עד כמה שאני רואה, של ועדות אחרות, למשל ועדת ביקורת המדינה, מתקיים דיון בוועדה, ואם יש איזשהו רכיב מסווג, אז אומרים: על החלק הזה אנחנו נדבר בוועדת המשנה המסווגת, הסגורה.

יעל כהן-פארן: כולם יודעים על זה, קודם כל.

יעל כהן-פארן: הדיון הוא קודם כל פתוח, ואולי רק על חלק מאוד מסוים וצר ומצומצם דנים בוועדת המשנה.

יעל כהן-פארן: אבל לא מתקיים, להבנתי, שום דיון שאף אחד לא יודע עליו בשאר הוועדה, חברי הוועדה לא מודעים בכלל לקיומו של הדיון.

יעל כהן-פארן: אני חוששת שיש כאן ניסיון של הסתרה.

יואב בן צור: בוועדות משנה של חוץ וביטחון, חברי ועדות אחרות לא יודעים מה נושא הדיונים.

יעל כהן-פארן: אני לא בחוץ וביטחון.

יעל כהן-פארן: אנחנו בוועדה שהיא לא ועדת חוץ וביטחון.

יעל כהן-פארן: זאת ועדת פנים, זאת לא ועדת חוץ וביטחון.

יעל כהן-פארן: רוב הנושאים שאנחנו דנים עליהם הם אזרחיים ולא מסווגים.

יעל כהן-פארן: יש ועדה אחת מסווגת, שאנחנו שמים פה נושא שהוא ציבורי, הוא רגיש, ואין מקום להסתרה של המידע בו.

יעל כהן-פארן: אין פה שום דבר ביטחוני, אין פה שום דבר שהוא ביטחון המדינה, נקודה.

יעל כהן-פארן: אני חושבת שזה לא ראוי, ואנחנו חייבים לא להעביר את הסמכות של החלטות ודיונים בוועדת המשנה.

יעל כהן-פארן: תודה.

יואב קיש: אני רוצה להתחיל את דבריי בבקשה שתסירי את הרביזיה, מהסיבה המאוד פשוטה שאין בינינו חילוקי דעות.

יואב קיש: אני לא מתכוון לעשות שום דיון שלא כופים עליו, במירכאות, לעשות אותו בוועדת המשנה הזאת.

יואב קיש: אני רוצה לעשות הכול פתוח, הכול גלוי.

יואב קיש: נכון לעכשיו אני רציתי לעשות דיונים כדי להבין לעומק את הבעייתיות, אם יש או אין, בנושא מדינה שלישית.

יואב קיש: לא יכולתי לעשות את זה, הייתי חייב לעשות את זה בוועדה סגורה, ולכן הלכנו לכיוון הזה.

יואב קיש: זה כלי שיישמר אך ורק לאירועים שבהם לא תהיה לי ברירה.

יואב קיש: זה לא מהלך שאני מנסה להוביל כדי להסתיר, ההפך הוא הנכון.

יואב קיש: אני בעד המעורבות הציבורית, אני חושב שהיא חשובה.

יואב קיש: אבל אני לא מוכן שלוועדה הזאת בסוף, גם בפורום מצומצם, לא יהיו הכלים להיכנס לעומק למקומות שבהם יימנע מהם, והיו כאלה בעבר.

יואב קיש: את יכולה לטעון שלא יהיו להם בעתיד.

יואב קיש: אני אומר לך שאם לא יהיו דברים כאלה בעתיד, גם הוועדה הזאת לא תתכנס לדון בזה בעתיד.

יואב קיש: חד וחלק אני אומר לך.

יואב קיש: אני פונה אלייך בבקשה להסיר.

יואב קיש: אני עדיין רוצה את הכלי הזה, כי אני לא רוצה להיתקע בבוא היום, אם יהיה, שבו תהיה סיטואציה שאני אהיה מחויב לעשות דיון סגור ולא יהיה לי, ואני אצטרך להקים את זה.

יואב קיש: לא רוצה להיות במקום הזה.

יואב קיש: את מכירה אותי מספיק זמן.

יואב קיש: זאת זכותך להחליט, ונעשה פה הצבעה.

יואב קיש: אם את רוצה, תהיה פה הצבעה.

יואב קיש: לדעתי אין שום טעם בהצבעה הזאת, כי אין בינינו חילוקי דעות.

יואב קיש: אמרתי את זה לפרוטוקול.

יואב קיש: יותר ברור מזה אני לא חושב שאפשר להגיד.

יואב קיש: האם את מסירה את ההצעה שלך?

יעל כהן-פארן: אז יש לי שאלה אליך.

יעל כהן-פארן: אם אין בינינו חילוקי דעות, אז מדוע צריך להסמיך את הוועדה לדון אם כרגע זה לא רלוונטי?

יעל כהן-פארן: אם תהיה סיטואציה רלוונטית, אתם הרי יכולים לייצר את הדיון הזה מחדש ולהסמיך את הוועדה בקלי קלות.

יואב קיש: פה מבחינת ההתנהלות אני חולק עלייך, כי אני לא רוצה להיות בסיטואציה הזאת עוד פעם.

יואב קיש: מבחינתי אני רוצה את הכלי הזה.

יואב קיש: אלה הכיוונים שלי, זאת ההגדרה שלי.

יואב קיש: אם את חושבת שאני טועה, זכותך להגיד שאת מתעקשת על הרביזיה.

יואב קיש: לדעתי מיותר, אבל זו החלטה שלך.

יעל כהן-פארן: אתה אומר שכרגע אין סיטואציה והוועדה לא תתכנס.

יעל כהן-פארן: מאחר שכל כינוסיה הם חשאיים, איך אני יכולה לדעת על זה?

יואב קיש: אמרתי שאני אכנס את הוועדה רק אם היא תדון בנושא שייכפו עלי שהוא חייב להיות חסוי.

יואב קיש: זאת אומרת, האינטרס שלי שהדיונים ייערכו במליאה.

יואב קיש: אבל אם מישהו, גורם מסוים, יגיד שהנושא חייב להיות חסוי, בין אם זה נושא מדיני או אולי אישי, נניח שיש מקרה של אדם באופן אישי שאומר: אני רוצה שתדברו על המקרה שלי.

יואב קיש: אני לא יכול לעשות את זה בפורום של המליאה, אני צריך לעשות את זה בדיון סגור.

יואב קיש: אז יהיה לי הכלי הזה.

יואב קיש: במקום הזה אני אשתמש בזה.

יואב קיש: בשביל זה אני מקים את הכלי הזה עכשיו.

יואב קיש: בכוונתי להצביע על הרביזיה ולהפיל אותה, אלא אם את אומרת לי עכשיו: הבנתי, אני מקבלת את דעתך ואני מסירה.

יואב קיש: אז הגידי את החלטתך וזהו.

יעל כהן-פארן: התייעצות סיעתית.

יואב קיש: חמש דקות.

יואב קיש: בבקשה.

יעל כהן-פארן: אדוני היושב-ראש, אנחנו מקבלים את האמירה שלך ואני מקווה שלא יהיה צורך בהתכנסות הוועדה בנסיבות כאלה או אחרות.

יואב קיש: זה כולנו מקווים.

יעל כהן-פארן: אני מסירה את הרביזיה.

יואב קיש: מאה אחוז.

יואב קיש: תודה רבה.